《飞霞子琴歌过小环谷作》
明代·陈子壮

越台凄瑟商飙起，山中桂树清于水。泠泠七弦飞霞子，谷音互答松篁裹。

我来元鹤几回翔，风泉万斛倾吾耳。一弹再弹还有情，难将古乐合新声。

此地悠悠今何世，此意寥寥谁与明。酒阑无计能留客，而我携君手不释。

振衣起舞天汉低，击节高歌山月白。嗟子十二始调弦，朝朝梦枕如飞仙。

伯喈叔夜非比肩，琴心独往义农前。二十束带常羁牵，回首风尘空惘然。

披豁为君赓一曲，呜咽沾巾声断续。漫云海上去求师，感君爱君君应知，但记空山落叶时。

作者简介：（1596—1647）明末广东南海人，字集生，号秋涛。万历四十七年进士。授编修。天启四年典浙江乡试，发策刺魏忠贤，削籍。崇祯初起故官，累迁礼部右侍郎，以故除名归。南明弘光帝起为礼部尚书，未至，南京已陷，桂王朱由榔称帝肇庆，授为东阁大学士兼兵部尚书。起兵攻广州，兵败被执死。谥文忠。有《云淙集》、《练要堂稿》、《南宫集》。